Flemming Møller Mortensen (S), 2010-04-23:
Tak for det.
Jeg kan proklamere med det samme, at glæden fortsætter, også når vi kommer over og skal høre Socialdemokraternes bud på den her lovgivning.
Det var nemlig en rigtig god dag både i Folketinget her på Christiansborg og rundt i alle dele af Danmark, da vi den 4. februar i år blev enige om en regulering og en delvis liberalisering af det danske spillemarked.
Med dette forslag skal vi så i dag diskutere og debattere lidt omkring Kulturministeriets område for netop den her aftale.
Helt konkret skal det nu behandles, hvilke bestemmelser der skal være for udlodning af overskud fra Lotto.
Jeg synes måske, tavlen heroppe er en lille smule misvisende, for der står »om heste- og hundevæddeløb«, men det er altså ikke den del, der økonomisk set bibringer med mest til den her aftale, som er så positiv.
Det drejer sig jo om, at vi skal have uddelt penge til gavn for idræt, kultur og andre almennyttige formål samt have bestemt kredsen af udlodningsmodtagere og fordelingen af overskuddet modtagerne imellem.
Der lægges ikke op til de store ændringer, og det er godt, at vi ikke gør det for nuværende.
Dermed være ikke sagt, at man ikke på sigt skal kigge på tingene, men det er stadig væk sådan, at Kulturministeriets område får ca. 70 pct. af midlerne, og at Undervisningsministeriets område får ca. 13 pct. af midlerne.
Socialdemokraterne mener, at overskuddet fra Lotto skal gå til kultur, idræt og andre almennyttige formål, og derfor er det altså meget positivt, at vi har kunnet holde fast ved lovforslaget, som det ligger her.
Danske Spil har jo virkelig været under et meget hårdt pres med faldende omsætning og dermed også faldende overskud, og derfor har rammerne for beløbsmodtagerne også været pressede.
Det er nu gjort sådan, at Klasselotteriets overskud også lægges oven i puljen her, og det er gjort netop for at sikre holdbarhed og også det økonomiske grundlag for, at man kan nå det niveau, som vi nu når.
Der er et par tekniske ting, jeg godt lige vil kommentere.
For det første foreslås det, at den første udlodning efter loven i 2012 fastsættes til et startudlodningsbeløb på godt 1,6 mia. kr., hvilket svarer til Danske Spils overskud for regnskabsåret 2008.
Herefter skal der ske en pristalsregulering med forbrugerprisindekset fra 2009 til 2012, og dermed forventes det, at vi når op på ca. 1,7 mia. kr. i 2012.
Og så er det, at vi fra 2013 lægger Klasselotteriet oveni.
For det andet holder vi også fast ved det princip, som hedder 50/50-risikofordeling, sådan at stat og beløbsoverskudsmodtagerne har en balanceret risiko både i forhold til gevinst og tab på området.
Endelig har det været vigtigt også fra socialdemokratisk side at sikre, at vi får en evaluering af det her meget væsentlige område, og der har vi i enighed fået lagt en evaluering ind i 2014, sådan at vi også på sigt kan sørge for at få reguleret i tide, for de opgaver, som beløbsmodtagerne her udfører i og for det danske samfund, er væsentlige og uvurderlige, og derfor er langsigtethed også i den økonomiske planlægning helt afgørende for beløbsmodtagerne.
Hermed skulle det forhåbentlig fremgå, at Socialdemokraterne er rigtig glade for, at lovforslaget er nået hertil med det indhold, det har, og dermed kan vi naturligvis give det vores fulde støtte.